Dehotgohsgajehas
Dehotgohsgajehas (Dehotgohsgayeh; 'Skeltaveidė būtybė', 'Kreivas veidas') – milžinas indėnų onondagų mitologijoje. Pasakojama, kad šis milžinas gyvenęs pietuose, palei pasaulio kraštą, kur tvyrojusi visiška tamsa. Būtybės kūnas buvęs dviejų spalvų: viena pusė raudona, o kita juoda. Žmonių atžvilgiu Dehotgohsgajehas veikdavęs palankiai – sergėdavęs juos nuo piktavališkų kėslų. Nešiodavęsis lazdą iš visiškai nuskusto hikorijos medžio kamieno, ryšėdavęs diržu, padarytu iš didelio hikorijos medžio, vilkėdavęs milžiniško lokio kailiu. Dehotgohsgajehui pakračius savo barškalą, garsas pasklisdavęs visame pasaulyje.